Αθήνα: 12.06.2015

Αρ. Πρωτ.: 1677

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ολοκληρώνεται η 8η Σύνοδος στον ΟΗΕ για τα ΑμεΑ**

Ολοκληρώνεται σήμερα η παραμονή του προέδρου της ΕΣΑμεΑ Ιωάννη Βαρδακαστάνη στη Νέα Υόρκη για την 8η Σύνοδο της Διάσκεψης των Συμβαλλόμενων Κρατών της Σύμβασης του ΟΗΕ για τα Δικαιώματα των Ατόμων με Αναπηρία. Πλήθος εκπρόσωποι οργανώσεων ατόμων με αναπηρία συγκεντρώθηκαν για μια εβδομάδα στον ΟΗΕ, σε μια προσπάθεια να αναδειχθούν και να λυθούν προβλήματα και εμπόδια που αντιμετωπίζουν εκατομμύρια άτομα με αναπηρία σε όλο τον πλανήτη. Ο κ. Βαρδακαστάνης παρευρέθηκε με την ιδιότητά του ως πρόεδρος του Ευρωπαϊκού Φόρουμ Ατόμων με Αναπηρία (EDF), εκπροσωπώντας 80 εκ. Ευρωπαίους πολίτες με αναπηρία.

Εκτός της Συνόδου, στο περιθώριο της οποίας πραγματοποιήθηκε και μια παράλληλη εκδήλωση για τις παρεμβάσεις σε φυσικές καταστροφές και πολεμικές συρράξεις χωρίς αποκλεισμούς για τα ΑμεΑ, στην οποία προέδρευσε ο κ. Βαρδακαστάνης, πραγματοποιήθηκαν και μια σειρά συναντήσεων με εκπροσώπους αναπηρικών οργανώσεων και αντιπροσώπους του ΟΗΕ. Την Τετάρτη συναντήθηκε με την αναπληρώτρια μόνιμη αντιπρόσωπο στον ΟΗΕ της Ελλάδας ενώ χθες Πέμπτη με τον Πρέσβη μόνιμο εκπρόσωπο στον ΟΗΕ της ΕΕ. Τη σημερινή τελευταία ημέρα ο κ. Βαρδακαστάνης έχει πολλές συναντήσεις με εκπροσώπους εθνικών οργανώσεων ατόμων με αναπηρία από όλο τον κόσμο.

*Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.*

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**